Line Barfod (EL), 2005-05-13:
Enhedslisten er meget positive over for at forbedre børns retsstilling.
Lige om lidt skal vi jo behandle et forslag, som vi har fremsat fra Enhedslisten, som rummer nogle af de samme ideer, og som peger i den samme retning af, at vi skal forbedre børns retsstilling.
Man kan vel sige, at det, at vi er to partier, der samtidig kommer med forslag på det her område, jo tyder på, at vi er flere, som gerne vil være med til at sikre, at børn får bedre vilkår i Danmark, og det er jo i hvert fald meget positivt.
Og selv om man selvfølgelig ikke umiddelbart kan sammenligne det, kan jeg ikke lade være med alligevel at komme til at tænke på, når man i tidligere tider diskuterede, om kvinder skulle være selvstændige og have stemmeret og kunne bestemme over sig selv sammenholdt med, at det skulle deres mand nok tage sig af.
Jeg synes, der er lidt den samme tone indimellem i debatten, og jeg håber, at det udvikler sig, for når man så fik spurgt lidt ind til nogle af ordførerne, så viste det sig jo, at de alligevel havde den holdning, også til en vis grad hos ministeren, at børn har nogle selvstændige rettigheder og skal høres i et vist omfang.
Og det, jeg så håber, vi på et tidspunkt kan nå frem til, er at finde ud af, i hvilket omfang børn så skal have selvstændige rettigheder.
Noget har vi jo allerede opnået, og så må vi jo blive ved med at presse på, ligesom kvinderne i sin tid blev ved med at presse på, indtil de opnåede stemmeret, og vi kæmper stadig væk videre for at få fuld ligestilling.
Med hensyn til spørgsmålet om klager er der jo flere, der har sagt noget om, at det tager forældrene sig af, og at vi omvendt heller ikke skal have et klagesamfund, hvor alle klager og sådan.
Jeg tror, det er meget vigtigt at sige, at klager er en sidste udvej, men det er godt at vide, at man har en udvej, så man ikke giver op på forhånd.
Det, som jeg synes er meget væsentligt, er at se på, hvordan børn får viden om, at de har nogle rettigheder, har nogle muligheder for at klage.
Det også kan give nogle bedre muligheder for at finde nogle løsninger, der måske så kan findes inden en klage.
Med hensyn til de konkrete ting i Socialdemokratiets forslag synes vi, at det ville være rigtig godt, hvis vi kunne få en gennemgang af de mange forskellige rettigheder, der er i forskellige love i dag, og en nærmere belysning af, hvad baggrunden for de forskellige forskelle, aldersfrister osv. er, og om vi kunne få en større harmonisering på det her område, som den radikale ordfører også var inde på.
Når det så kommer til spørgsmålet om, hvor klageadgangen skal være henne, hvad det er, vi yderligere har behov for, så vil jeg sige, at forskellen mellem vores forslag, som vi skal behandle om lidt, og Socialdemokraternes, er, at vi tror, at der er brug for nogen til at tage børnene i hånden.
Ombudsmanden er fin og god på mange områder, men det, Ombudsmanden tager sig af, er i høj grad formaliaklager.
når børn ringer til de mange rådgivninger, der er i dag, så har de et behov for nogen, der simpelt hen nogle gange kan komme ud og tage dem i hånden og hjælpe dem med at finde ud af, hvad det er, der skal gøres; gå med hjem til forældrene og snakke med dem, gå med til skolen, gå med til myndighederne, hvad det nu kan være, hvis de har nogle forældre, der ikke er i stand til at leve op til det, eller de måske først skal have nogen til at tage hånd om dem over for forældrene.
Det synes vi er vigtigt at vi får med, og derfor håber vi, at vi under udvalgsarbejdet kan se nærmere på, hvad det så præcis er, vi skal gøre i forhold til både de tanker, der ligger i Socialdemokraternes forslag, og i det forslag, vi har fremsat, som skal behandles om lidt.
Vi synes, det er meget positivt, hvis det kan lykkes med denne her debat at komme et skridt videre i retning af, at børn får rettigheder, og at vi kommer til at leve op til FN’s børnekonvention.